33. ΑΠΟΦΑΣΗ ΥΠΟΥΡΓΟΥ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ.34984/3976 της 8  Ιουν.-3 Ιουλ.2006 (ΦΕΚ Β΄800) Καθορισμός ειδών τεχνικού ελέγχου που διενεργούν τα ιδιωτικά ΚΤΕΟ.  Έχοντας υπόψη: 1. Τις διατάξεις: α. Της παρ 3β και 4 του άρθρου 18 του ν. 3446/2006 «Οργάνωση και λειτουργία αρχών ελέγχου κυκλοφορίας των οχημάτων - Ρυθμίσεις για τις επιβατικές μεταφορές και άλλες διατάξεις» (49Α΄). β. Της παρ. 2γ του άρθρου 35 του ν. 2963/2001 (Α΄ 268) «Οργάνωση και λειτουργία των δημοσίων επιβατικών μεταφορών με λεωφορεία, τεχνικός έλεγχος οχημάτων και ασφάλεια χερσαίων μεταφορών και άλλες διατάξεις». γ. Του άρθρου 3, του ν. 2052/1992 (Α» 94) «Μέτρα για την καταπολέμηση του νέφους και πολεοδομικές ρυθμίσεις». δ. Του άρθρου 90 του «Κώδικα νομοθεσίας για την Κυβέρνηση και τα κυβερνητικά όργανα» που κωδικοποιήθηκε με το π.δ. 63/2005 (98Α΄). 2. Το γεγονός ότι από την εφαρμογή της παρούσας απόφασης δεν προκαλείται δαπάνη σε βάρος του κρατικού προϋπολογισμού, αποφασίζουμε: 1. Τα ιδιωτικά ΚΤΕΟ που ιδρύονται σύμφωνα με τις διατάξεις του κεφαλαίου Β΄ του ν. 2963/2001 (268Α’), διενεργούν τεχνικούς ελέγχους σε όλες τις κατηγορίες οχημάτων του Παραρτήματος Ι της υπ’ αριθμ. Φ2/64580/2288/99 (1523 Β΄) κοινής απόφασης των Υπουργών Εθνικής Οικονομίας και Μεταφορών και Επικοινωνιών, όπως ισχύει, εκτός των οχημάτων των κατηγοριών 1, 2 και 3 του Παραρτήματος. 2. Τα ιδιωτικά ΚΤΕΟ διενεργούν στις παραπάνω κατηγορίες οχημάτων τα ακόλουθα είδη τεχνικών ελέγχων: α. Περιοδικό τεχνικό έλεγχο (αρχικό και επαναληπτικό), όπως αυτός ορίζεται στην παρ. 1 του άρθρου 18 του ν. 3446/2006 (49Α΄), συμπεριλαμβανομένου και του αρχικού ελέγχου που διενεργείται για την ταξινόμηση του οχήματος. β. Τον ειδικό έλεγχο καυσαερίων για τη χορήγηση Κάρτας Ελέγχου Καυσαερίων (Κ.Ε.Κ.) σύμφωνα με την ισχύουσα κάθε φορά νομοθεσία, είτε αυτοτελώς είτε κατά τη διενέργεια του περιοδικού τεχνικού ελέγχου. γ. Ειδικό τεχνικό έλεγχο εκπαιδευτικών οχημάτων. Από την έναρξη ισχύος της παρούσας καταργείται κάθε άλλη διάταξη που αντίκειται σε αυτήν. Η απόφαση αυτή να δημοσιευθεί στην Εφημερίδα της Κυβερνήσεως και ισχύει από δημοσίευσής της.  